সংশ্লিষ্টদের মতে, জাতীয় নির্বাচনের মাত্র ৬ মাস আগে গাজীপুর সিটি করপোরেশন নির্বাচন হচ্ছে। এ কারণে সাভাবিকভাবেই এ নির্বাচনে জাতীয় নির্বাচনের আবহ লক্ষ্য করা যাচ্ছে। কারণ, এ নির্বাচনের ফল পরবর্তী নির্বাচনগুলোয় প্রভাব ফেলবে এতে কোনো সন্দেহ নেই। এছাড়া পাবলিক সেন্টিমেন্ট কোন দিকে, তারও একটা ধারণা পাওয়া যাবে। যদিও গাজীপুরের পরে রাজশাহী, বরিশাল ও সিলেট সিটি করপোরেশন নির্বাচন হবে। তারপরও এ নির্বাচন বাকিগুলোর থেকে একটু বেশি গুরুত্বপূর্ণ মনে করা হচ্ছে। রাজধানীর উপকন্ঠে হওয়ায় বড় দলের কেন্দ্রীয় নেতারা এ নির্বাচনে সরাসরি ভূমিকা রাখতে পেরেছেন। বিশেষ করে আওয়ামী লীগ ও বিএনপি প্রথম সারির অনেক নেতাকেই এ নির্বাচনের কার্যক্রমে যুক্ত হতে দেখা গেছে। এক কথায় কেন্দ্রের একটি তৎপরতা লক্ষ্য করা গেছে। তাই স্থানীয় সরকার নির্বাচন হওয়ার পরও জাতীয় রাজনীতির একটা আবহ তৈরি হয়েছে।